title: Regulamentul de punere în aplicare (UE) 2015/833 al Comisiei din 28 mai 2015 de deschidere a unei anchete privind eventuala eludare a măsurilor antidumping instituite prin Regulamentul de punere în aplicare (UE) nr. 1238/2013 al Consiliului la importurile de module fotovoltaice pe bază de siliciu cristalin și componentele lor cheie (și anume celule) originare sau expediate din Republica Populară Chineză prin importuri de module fotovoltaice pe bază de siliciu cristalin și componentele lor cheie (și anume celule) expediate din Malaysia și din Taiwan, indiferent dacă au fost sau nu declarate ca fiind originare din Malaysia sau din Taiwan, și de supunere a acestor importuri la înregistrare

text:
               29.5.2015

               RO

               Jurnalul Oficial al Uniunii Europene

               L 132/60

         REGULAMENTUL DE PUNERE ÎN APLICARE (UE) 2015/833 AL COMISIEI
   din 28 mai 2015
   de deschidere a unei anchete privind eventuala eludare a măsurilor antidumping instituite prin Regulamentul de punere în aplicare (UE) nr. 1238/2013 al Consiliului la importurile de module fotovoltaice pe bază de siliciu cristalin și componentele lor cheie (și anume celule) originare sau expediate din Republica Populară Chineză prin importuri de module fotovoltaice pe bază de siliciu cristalin și componentele lor cheie (și anume celule) expediate din Malaysia și din Taiwan, indiferent dacă au fost sau nu declarate ca fiind originare din Malaysia sau din Taiwan, și de supunere a acestor importuri la înregistrare
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 13 alineatul (3) și articolul 14 alineatul (5),
   după informarea statelor membre,
   întrucât:
   A.   CEREREA

               (1)

               Comisia Europeană (denumită în continuare „Comisia”) a primit o cerere, în conformitate cu articolul 13 alineatul (3) și cu articolul 14 alineatul (5) din regulamentul de bază, în vederea anchetării unei eventuale eludări a măsurilor antidumping instituite la importurile de module fotovoltaice pe bază de siliciu cristalin și componentele lor cheie (și anume celule) originare sau expediate din Republica Populară Chineză și în vederea supunerii la înregistrare a importurilor de module fotovoltaice pe bază de siliciu cristalin și componentele lor cheie (și anume celule) expediate din Malaysia și din Taiwan, indiferent dacă au fost sau nu declarate ca fiind originare din Malaysia sau din Taiwan.

               (2)

               Cererea a fost depusă la 15 aprilie 2015 de SolarWorld AG, un producător din Uniune de module fotovoltaice pe bază de siliciu cristalin și componentele lor cheie (și anume celule) și, prin urmare, de o parte interesată în sensul articolului 13 alineatul (3) din regulamentul de bază.

         B.   PRODUSUL

               (3)

               Produsul vizat de o eventuală eludare este reprezentat de module sau panouri fotovoltaice pe bază de siliciu cristalin, precum și de celule de tipul celor utilizate în modulele sau panourile fotovoltaice pe bază de siliciu cristalin (celulele au o grosime de maximum 400 de micrometri), încadrate în prezent la codurile NC ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 și ex 8541 40 90 și originare sau expediate din Republica Populară Chineză, cu excepția cazului în care sunt în tranzit în sensul articolului V din GATT (denumit în continuare „produsul în cauză”).

               (4)

               Următoarele tipuri de produse sunt excluse din definiția produsului în cauză:

                           —

                           încărcătoarele solare care constau din mai puțin de șase celule, sunt portabile și furnizează energie electrică pentru dispozitive sau încarcă baterii;

                           —

                           produsele fotovoltaice cu strat subțire;

                           —

                           produsele fotovoltaice pe bază de siliciu cristalin care sunt în permanență integrate în produse electrice, în cazul în care funcția produselor electrice este alta decât generarea de energie electrică și în cazul în care aceste produse electrice consumă electricitatea generată de celula (celulele) fotovoltaică (fotovoltaice) pe bază de siliciu cristalin integrată (integrate);

                           —

                           module sau panouri cu o tensiune de ieșire de maximum 50 V DC și o putere de ieșire de maximum 50 W exclusiv pentru utilizare directă ca încărcătoare de baterii în sisteme cu aceleași caracteristici de tensiune și putere.

               (5)

               Produsul care face obiectul anchetei este același cu cel descris în considerentele 3 și 4 de mai sus, dar expediat din Malaysia și din Taiwan, indiferent dacă este declarat sau nu ca fiind originar din Malaysia sau din Taiwan, încadrat în prezent la aceleași coduri NC ca și produsul în cauză (denumit în continuare „produsul care face obiectul anchetei”).

         C.   MĂSURILE EXISTENTE

               (6)

               Măsurile în vigoare în prezent și prima facie care sunt eludate sunt măsurile antidumping instituite prin Regulamentul de punere în aplicare (UE) nr. 1238/2013 al Consiliului (2) (denumite în continuare „măsurile existente”).

         D.   MOTIVELE

               (7)

               Cererea conține suficiente elemente de probă care arată că măsurile antidumping instituite la importurile de module fotovoltaice pe bază de siliciu cristalin și componentele lor cheie (și anume celule) originare sau expediate din Republica Populară Chineză sunt eludate prin importuri de produs care face obiectul anchetei expediat din Malaysia și din Taiwan.

               (8)

               Elementele de probă prezentate sunt următoarele.

               (9)

               Cererea menționează că, ulterior instituirii măsurilor, a avut loc o modificare semnificativă în configurația schimburilor comerciale implicând exporturi din Republica Populară Chineză, Malaysia și Taiwan în Uniune, fără nicio motivare sau justificare economică suficientă a acestei modificări, alta decât instituirea taxei.

               (10)

               Această modificare pare a rezulta din transportul produsului în cauză via Malaysia și Taiwan către Uniune. Cu toate acestea, ancheta ia în considerare orice practici, operațiuni sau activități pentru care nu există vreo altă motivație întemeiată sau vreo altă justificare economică suficiente decât instituirea taxei antidumping.

               (11)

               În continuare, cererea conține suficiente elemente de probă care indică faptul că efectele corective ale măsurilor antidumping instituite în prezent asupra produsului în cauză sunt compromise, atât în ceea ce privește prețul, cât și cantitatea. Un volum semnificativ de importuri de produs care face obiectul anchetei pare să fi înlocuit importurile de produs în cauză. În plus, există suficiente elemente de probă care atestă faptul că importurile produsului care face obiectul anchetei se efectuează la prețuri inferioare prețului neprejudiciabil stabilit în cadrul anchetei care a condus la măsurile existente.

               (12)

               În sfârșit, cererea conține suficiente elemente de probă care indică faptul că prețurile produsului care face obiectul anchetei fac obiectul unui dumping în raport cu valoarea normală stabilită anterior.

         E.   PROCEDURA

               (13)

               Având în vedere cele menționate mai sus, Comisia a concluzionat că există elemente de probă suficiente pentru a justifica deschiderea unei anchete în conformitate cu articolul 13 alineatul (3) din regulamentul de bază și pentru a supune importurile produsului care face obiectul anchetei, indiferent dacă a fost sau nu declarat ca fiind originar din Malaysia sau din Taiwan, unei proceduri de înregistrare, în conformitate cu articolul 14 alineatul (5) din regulamentul de bază.

         (a)   Chestionare

               (14)

               Pentru a obține informațiile pe care le consideră necesare anchetei, Comisia va trimite chestionare exportatorilor/producătorilor cunoscuți și asociațiilor de producători-exportatori cunoscute din Malaysia și Taiwan, producătorilor-exportatori cunoscuți și asociațiilor de exportatori/producători cunoscute din Republica Populară Chineză, importatorilor cunoscuți și asociațiilor de importatori cunoscute din Uniune, precum și autorităților din Republica Populară Chineză, Malaysia și Taiwan. Dacă este cazul, se pot solicita informații și industriei din Uniune.

               (15)

               În orice caz, toate părțile interesate ar trebui să contacteze imediat Comisia în acest sens, dar nu mai târziu de termenele stabilite la articolul 3 din prezentul regulament, pentru a solicita un chestionar în termenul stabilit la articolul 3 alineatul (1) din prezentul regulament, având în vedere că termenul stabilit la articolul 3 alineatul (2) din prezentul regulament se aplică tuturor părților interesate.

               (16)

               Autoritățile din Republica Populară Chineză, din Malaysia și din Taiwan vor fi informate cu privire la deschiderea anchetei.

         (b)   Colectarea informațiilor și desfășurarea audierilor

               (17)

               Toate părțile interesate sunt invitate să își prezinte în scris punctele de vedere și să aducă elemente de probă pentru susținerea acestora. În plus, Comisia poate audia părțile interesate, cu condiția ca acestea să prezinte o cerere scrisă din care să reiasă că există motive speciale pentru care ar trebui să fie audiate.

         (c)   Scutirea importurilor de la înregistrare sau de la măsuri

               (18)

               În conformitate cu articolul 13 alineatul (4) din regulamentul de bază, importurile de produs care face obiectul anchetei pot fi scutite de la înregistrare sau de la aplicarea măsurilor dacă importul respectiv nu constituie o eludare.

               (19)

               Având în vedere faptul că eventuala eludare a măsurilor are loc în afara Uniunii, se pot acorda scutiri, în conformitate cu articolul 13 alineatul (4) din regulamentul de bază, producătorilor de produs supus anchetei din Malaysia și din Taiwan care sunt capabili să demonstreze că nu sunt afiliați (3) niciunui producător supus măsurilor existente (4) și despre care s-a constatat că nu sunt implicați în practicile de eludare definite la articolul 13 alineatele (1) și (2) din regulamentul de bază. Producătorii care doresc să beneficieze de o scutire trebuie să depună o cerere în acest sens, susținută în mod corespunzător de elemente de probă, în termenul stabilit la articolul 3 alineatul (3) din prezentul regulament.

         F.   ÎNREGISTRAREA

               (20)

               În temeiul articolului 14 alineatul (5) din regulamentul de bază, importurile produsului care face obiectul anchetei trebuie supuse înregistrării, pentru a se asigura că, în cazul în care ancheta ar stabili existența unei eludări, se pot percepe taxe antidumping de o valoare corespunzătoare, cu efect de la data la care a fost impusă înregistrarea unor astfel de importuri de produs expediat din Malaysia și din Taiwan.

         G.   DECLARAȚIA VAMALĂ

               (21)

               Statisticile referitoare la modulele fotovoltaice pe bază de siliciu cristalin și la componentele lor cheie (și anume celule) sunt în mod frecvent exprimate în wați. Cu toate acestea, nu există nicio unitate de măsură suplimentară pentru modulele fotovoltaice pe bază de siliciu cristalin și componentele lor cheie (și anume celule) precizate în Nomenclatura combinată prevăzută în anexa I la Regulamentul (CEE) nr. 2658/87 al Consiliului (5). Prin urmare, este necesar ca pentru importurile produsului care face obiectul anchetei să figureze în declarația de punere în liberă circulație nu doar masa în kg sau tone, ci și numărul de wați. Numărul de wați se indică pentru codurile TARIC 8541409022, 8541409023, 8541409032 și 8541409033.

         H.   TERMENE

               (22)

               În vederea unei bune administrări, ar trebui să se stabilească termene pentru ca:

                           —

                           părțile interesate să se facă cunoscute Comisiei, să își prezinte în scris punctele de vedere și să transmită răspunsurile la chestionar sau orice alte informații care trebuie să fie luate în considerare în cursul anchetei;

                           —

                           producătorii din Malaysia și din Taiwan să poată solicita o scutire de la înregistrarea importurilor sau de la măsuri;

                           —

                           părțile interesate să poată să solicite în scris audierea lor de către Comisie.

               (23)

               Trebuie remarcat faptul că părțile interesate nu își pot exercita majoritatea drepturilor procedurale enunțate în regulamentul de bază decât în cazul în care s-au făcut cunoscute în termenele indicate la articolul 3 din prezentul regulament.

         I.   LIPSA COOPERĂRII

               (24)

               În cazul în care o parte interesată nu permite accesul la informații ori nu furnizează informațiile necesare în termenele prevăzute sau obstrucționează în mod semnificativ ancheta, constatările, pozitive sau negative, pot fi stabilite pe baza datelor disponibile, în conformitate cu articolul 18 din regulamentul de bază.

               (25)

               În cazul în care se constată că o parte interesată a furnizat informații false sau înșelătoare, acestea nu sunt luate în considerare și se pot utiliza datele disponibile.

               (26)

               În cazul în care o parte interesată nu cooperează sau cooperează doar parțial și, în consecință, constatările sunt stabilite pe baza datelor disponibile, în conformitate cu articolul 18 din regulamentul de bază, rezultatul anchetei poate fi mai puțin favorabil acelei părți decât dacă aceasta ar fi cooperat.

               (27)

               Faptul că nu se oferă un răspuns pe suport electronic nu va fi considerat un refuz de a coopera, cu condiția ca partea interesată respectivă să demonstreze că prezentarea unui răspuns în forma cerută ar putea antrena sarcini sau costuri suplimentare excesive. Partea interesată ar trebui să contacteze imediat Comisia în acest sens.

         J.   CALENDARUL ANCHETEI

               (28)

               În conformitate cu articolul 13 alineatul (3) din regulamentul de bază, ancheta se va încheia în termen de nouă luni de la data publicării prezentului regulament în Jurnalul Oficial al Uniunii Europene.

         K.   PRELUCRAREA DATELOR CU CARACTER PERSONAL

               (29)

               Se menționează faptul că toate datele cu caracter personal colectate pe parcursul prezentei anchete vor fi prelucrate în conformitate cu Regulamentul (CE) nr. 45/2001 al Parlamentului European și al Consiliului (6).

         L.   CONSILIERUL-AUDITOR

               (30)

               Părțile interesate pot solicita intervenția consilierului-auditor pentru proceduri comerciale. Consilierul-auditor acționează drept intermediar între părțile interesate și serviciile Comisiei responsabile cu ancheta. Consilierul-auditor examinează cererile de acces la dosar, litigiile privind confidențialitatea documentelor, cererile de prelungire a termenelor și cererile terților de a fi audiați. Consilierul-auditor poate organiza o audiere cu o anumită parte interesată și poate acționa ca mediator pentru a asigura exercitarea deplină a drepturilor la apărare ale părților interesate.

               (31)

               Orice cerere de audiere de către consilierul-auditor trebuie efectuată în scris și trebuie să precizeze motivele pe care se bazează. Pentru audieri privind aspecte care țin de stadiul inițial al anchetei, cererea trebuie transmisă în termen de 15 zile de la data publicării prezentului regulament în Jurnalul Oficial al Uniunii Europene. Ulterior, orice cerere de audiere trebuie transmisă în termenele specifice stabilite de Comisie în comunicarea sa cu părțile.

               (32)

               Consilierul-auditor va oferi, de asemenea, posibilitatea organizării unei audieri a părților, care să permită prezentarea punctelor de vedere divergente și a contraargumentelor privind aspecte referitoare, printre altele, la existența unei modificări în configurația schimburilor comerciale, la motivarea sau justificarea economică (in)suficientă a acestei modificări, la compromiterea efectelor corective ale măsurilor existente și la dumpingul în raport cu valoarea normală stabilită anterior.

               (33)

               Pentru mai multe informații și date de contact, părțile interesate pot consulta paginile dedicate consilierului-auditor de pe site-ul internet al DG Comerț: http://ec.europa.eu/trade/trade-policy-and-you/contacts/hearing-officer,

         ADOPTĂ PREZENTUL REGULAMENT:
   Articolul 1
   Se deschide o anchetă, în conformitate cu articolul 13 alineatul (3) din Regulamentul (CE) nr. 1225/2009, pentru a determina dacă importurile în Uniune de module sau panouri fotovoltaice pe bază de siliciu cristalin și de celule de tipul celor utilizate în modulele sau panourile fotovoltaice pe bază de siliciu cristalin (celulele au o grosime de maximum 400 de micrometri), încadrate în prezent în codurile NC ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 și ex 8541 40 90 (codurile TARIC 8501310082, 8501310083, 8501320042, 8501320043, 8501330062, 8501330063, 8501340042, 8501340043, 8501612042, 8501612043, 8501618042, 8501618043, 8501620062, 8501620063, 8501630042, 8501630043, 8501640042, 8501640043, 8541409022, 8541409023, 8541409032, 8541409033) și expediate din Malaysia și din Taiwan, indiferent dacă sunt sau nu declarate ca fiind originare din Malaysia sau din Taiwan, eludează măsurile instituite prin Regulamentul de punere în aplicare (UE) nr. 1238/2013.
   Ancheta nu se referă la importurile în Uniune de:

               —

               încărcătoare solare care constau din mai puțin de șase celule, sunt portabile și furnizează energie electrică pentru dispozitive sau încarcă baterii;

               —

               produse fotovoltaice cu strat subțire;

               —

               produse fotovoltaice pe bază de siliciu cristalin care sunt în permanență integrate în produse electrice, în cazul în care funcția produselor electrice este alta decât generarea de energie electrică și în cazul în care aceste produse electrice consumă electricitatea generată de celula (celulele) fotovoltaică (fotovoltaice) pe bază de siliciu cristalin integrată (integrate);

               —

               module sau panouri cu o tensiune de ieșire de maximum 50 V DC și o putere de ieșire de maximum 50 W exclusiv pentru utilizare directă ca încărcătoare de baterii în sisteme cu aceleași caracteristici de tensiune și putere.

         Articolul 2
   În temeiul articolului 13 alineatul (3) și al articolului 14 alineatul (5) din Regulamentul (CE) nr. 1225/2009 al Consiliului, autoritățile vamale iau măsurile corespunzătoare pentru a înregistra importurile în Uniune menționate la articolul 1 din prezentul regulament.
   Înregistrarea expiră după nouă luni de la data intrării în vigoare a prezentului regulament.
   Comisia poate, printr-un regulament, să invite autoritățile vamale să înceteze înregistrarea importurilor în Uniune de produse fabricate de producătorii care au solicitat o scutire de la înregistrare și despre care s-a constatat că îndeplinesc condițiile pentru acordarea unei scutiri.
   În cazul în care se prezintă o declarație de punere în liberă circulație în legătură cu importurile de module fotovoltaice pe bază de siliciu cristalin și componentele lor cheie (și anume celule) care sunt încadrate în prezent la codurile TARIC 8541409022, 8541409023, 8541409032 și 8541409033, aceste coduri TARIC și numărul de wați al produselor importate se înscriu în câmpul relevant al respectivei declarații.
   Statele membre informează lunar Comisia cu privire la numărul de wați pentru codurile TARIC 8541409022, 8541409023, 8541409032 și 8541409033.
   Articolul 3
   (1)   Chestionarele trebuie solicitate Comisiei în termen de 15 zile de la data publicării prezentului regulament în Jurnalul Oficial al Uniunii Europene.
   (2)   În lipsa unor dispoziții contrare, pentru ca demersurile părților interesate să fie luate în considerare în cursul anchetei, acestea trebuie să se facă cunoscute contactând Comisia, să își prezinte punctele de vedere în scris și să transmită răspunsurile la chestionare și orice alte informații în termen de 37 de zile de la data publicării prezentului regulament în Jurnalul Oficial al Uniunii Europene.
   (3)   Producătorii din Malaysia și din Taiwan care solicită scutirea importurilor de la înregistrare sau de la măsuri trebuie să prezinte o cerere documentată corespunzător în același termen de 37 de zile.
   (4)   De asemenea, părțile interesate pot solicita să fie audiate de către Comisie în același termen de 37 de zile.
   (5)   Utilizarea informațiilor transmise Comisiei în scopul anchetelor de apărare comercială care fac obiectul unor drepturi de autor este permisă deținătorilor drepturilor de autor. Înainte de transmiterea către Comisie a informațiilor și/sau a datelor care fac obiectul drepturilor de autor ale unor părți terțe, părțile interesate trebuie să solicite autorizarea specifică a deținătorului drepturilor de autor care să permită în mod explicit Comisiei (a) să utilizeze informațiile și datele în scopul prezentei proceduri de apărare comercială, inclusiv publicarea lor în Jurnalul Oficial al Uniunii Europene și (b) să furnizeze informațiile și/sau datele părților interesate de prezenta anchetă.
   (6)   Toate observațiile prezentate în scris, inclusiv informațiile solicitate prin prezentul regulament, chestionarele completate și corespondența părților interesate, furnizate cu titlu confidențial, poartă mențiunea „Limited” (acces limitat) (7). În cazul în care se solicită un tratament confidențial, părțile interesate trebuie să prezinte motive întemeiate, în conformitate cu articolul 19 alineatul (1) din regulamentul (CE) nr. 1225/2009.
   (7)   Părților interesate care transmit informații cu mențiunea „Limited” li se solicită să furnizeze rezumate ale acestora, cu caracter neconfidențial, în temeiul articolului 19 alineatul (2) din regulamentul (CE) nr. 1225/2009, care trebuie să poarte mențiunea „For inspection by interested parties” (versiune destinată consultării de către părțile interesate). Aceste rezumate trebuie să fie suficient de detaliate pentru a permite o înțelegere rezonabilă a elementelor esențiale ale informațiilor transmise cu titlu confidențial. Dacă o parte interesată care transmite informații confidențiale nu furnizează și un rezumat neconfidențial al acestora în formatul și de calitatea solicitate, informațiile respective pot să nu fie luate în considerare, cu excepția cazului în care părțile interesate pot arăta că aceste informații nu pot face obiectul unor rezumate. În aceste cazuri, trebuie indicate motivele pentru care nu poate fi prezentat un rezumat.
   (8)   Părțile interesate sunt invitate să prezinte toate documentele și cererile prin e-mail, inclusiv împuternicirile și fișele de certificare scanate, cu excepția răspunsurilor voluminoase, care trebuie să fie prezentate pe suport CD-ROM sau DVD, în persoană sau prin scrisoare recomandată. Prin utilizarea e-mailului, părțile interesate își exprimă acordul cu normele aplicabile transmiterii informațiilor pe cale electronică, conținute în documentul intitulat „CORRESPONDENCE WITH THE EUROPEAN COMMISSION IN TRADE DEFENCE CASES”, care este publicat pe site-ul Direcției Generale Comerț: http://trade.ec.europa.eu/doclib/docs/2011/june/tradoc_148003.pdf. Părțile interesate trebuie să își indice numele, adresa, numărul de telefon și o adresă de e-mail valabilă și trebuie să se asigure că adresa de e-mail furnizată este o adresă de e-mail oficială funcțională, care este verificată zilnic. După ce datele de contact au fost transmise, Comisia va comunica cu părțile interesate doar prin e-mail, cu excepția cazului în care acestea solicită în mod explicit să primească toate documentele din partea Comisiei prin alte mijloace de comunicare sau a cazului în care natura documentului care trebuie trimis impune utilizarea unei scrisori recomandate. Pentru norme și informații suplimentare privind corespondența cu Comisia, inclusiv principiile care se aplică transmiterilor prin e-mail, părțile interesate ar trebui să consulte instrucțiunile privind comunicarea cu părțile interesate, menționate anterior.
   (9)   Adresa pentru corespondență a Comisiei:

               European Commission

               Directorate-General for Trade

               Directorate H

               Office: CHAR 04/039

               1040 Bruxelles

               BELGIA

               E-mail: TRADE-SP-AC-DUMPING-MY-TW@ec.europa.eu

         Articolul 4
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 28 mai 2015.

            Pentru Comisie

            Președintele

         Jean-Claude JUNCKER

      (1)  JO L 343, 22.12.2009, p. 51.

      (2)  Regulamentul de punere în aplicare (UE) nr. 1238/2013 al Consiliului din 2 decembrie 2013 de instituire a unei taxe antidumping definitive și de percepere definitivă a taxei provizorii impuse pentru importurile de module fotovoltaice pe bază de siliciu cristalin și componentele lor cheie (și anume celule) originare sau expediate din Republica Populară Chineză (JO L 325, 5.12.2013, p. 1).

      (3)  În conformitate cu articolul 143 din Regulamentul (CEE) nr. 2454/93 al Comisiei referitor la punerea în aplicare a Codului vamal comunitar, se consideră că persoanele sunt afiliate numai dacă: (a) una dintre ele face parte din conducerea sau consiliul de administrație al întreprinderii celeilalte persoane și reciproc; (b) au calitatea juridică de asociați; (c) una este angajatul celeilalte; (d) oricare dintre aceste persoane posedă, controlează sau deține direct sau indirect 5 % sau mai mult din acțiunile sau părțile emise cu drept de vot de ambele persoane; (e) una dintre ele o controlează pe cealaltă în mod direct sau indirect; (f) ambele sunt controlate în mod direct sau indirect de către o a treia persoană; (g) împreună controlează în mod direct sau indirect o a treia persoană; sau (h) sunt membre ale aceleiași familii. Se consideră că persoanele sunt membre ale aceleiași familii numai dacă sunt legate prin una dintre următoarele relații: (i) soț și soție; (ii) ascendenți și descendenți, în linie directă de gradul I; (iii) frați și surori (buni, consangvini și uterini); (iv) ascendenți și descendenți, în linie directă de gradul II; (v) unchi sau mătușă și nepot sau nepoată; (vi) socri și ginere sau noră; (vii) cumnați și cumnate (JO L 253, 11.10.1993, p. 1). În acest context, prin „persoană” se înțelege orice persoană fizică sau juridică.

      (4)  Totuși, chiar dacă producătorii sunt afiliați în sensul de mai sus unor societăți supuse măsurilor existente, ar putea fi acordată o scutire în cazul în care nu există elemente de probă potrivit cărora relația cu societățile supuse măsurilor existente s-a stabilit sau s-a folosit pentru eludarea unor astfel de măsuri.

      (5)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).

      (6)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).

      (7)  Un document purtând mențiunea „Limited” este un document considerat confidențial în temeiul articolului 19 din Regulamentul (CE) nr. 1225/2009 al Consiliului (JO L 343, 22.12.2009, p. 51) și al articolului 6 din Acordul OMC privind punerea în aplicare a articolului VI din GATT 1994 (Acordul antidumping). Acesta este protejat și în temeiul articolului 4 din Regulamentul (CE) nr. 1049/2001 al Parlamentului European și al Consiliului (JO L 145, 31.5.2001, p. 43).


title: Regulamentul de punere în aplicare (UE) 2017/337 al Comisiei din 27 februarie 2017 de modificare a Regulamentului (CE) nr. 1375/2007 al Comisiei privind importul de reziduuri provenite din obținerea amidonului din porumb din Statele Unite ale Americii

text:
               28.2.2017

               RO

               Jurnalul Oficial al Uniunii Europene

               L 50/42

         REGULAMENTUL DE PUNERE ÎN APLICARE (UE) 2017/337 AL COMISIEI
   din 27 februarie 2017
   de modificare a Regulamentului (CE) nr. 1375/2007 al Comisiei privind importul de reziduuri provenite din obținerea amidonului din porumb din Statele Unite ale Americii
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 178,
   întrucât:

               (1)

               Regulamentul (CE) nr. 1375/2007 al Comisiei (2) prevede dispoziții prin care să se asigure faptul că reziduurile provenite din obținerea amidonului din porumb importate din Statele Unite ale Americii sunt în conformitate cu definiția acceptată a tarifului. Anexa I la regulamentul menționat conține un model de certificat de conformitate eliberat de industria de morărit hidraulic din Statele Unite.

               (2)

               Compania care confirmă primirea certificatelor producătorilor și care eliberează certificatul de conformitate s-a schimbat. Așadar, denumirea companiei de pe certificatul de conformitate trebuie modificată în consecință.

               (3)

               Pentru ca certificatele eliberate înaintea datei intrării în vigoare a prezentului regulament să poată fi utilizate, ar trebui prevăzută o dispoziție în acest sens.

               (4)

               Prin urmare, Regulamentul (CE) nr. 1375/2007 ar trebui modificat în consecință.

               (5)

               Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

         ADOPTĂ PREZENTUL REGULAMENT:
   Articolul 1
   În anexa I la Regulamentul (CE) nr. 1375/2007, modelul de „Certificate of Conformity” se înlocuiește cu modelul prezentat în anexa la prezentul regulament.
   Articolul 2
   Certificatele eliberate în conformitate cu Regulamentul (CE) nr. 1375/2007 înainte de data intrării în vigoare a prezentului regulament sunt valabile în continuare.
   Articolul 3
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 27 februarie 2017.

            Pentru Comisie

            Președintele

         Jean-Claude JUNCKER

      (1)  JO L 347, 20.12.2013, p. 671.

      (2)  Regulamentul (CE) nr. 1375/2007 al Comisiei din 23 noiembrie 2007 privind importul de reziduuri provenite din obținerea amidonului din porumb din Statele Unite ale Americii (JO L 307, 24.11.2007, p. 5).

      ANEXĂ


title: Regulamentul de punere în aplicare (UE) nr. 110/2013 al Comisiei din 6 februarie 2013 de înregistrare a unei denumiri în Registrul denumirilor de origine protejate și al indicațiilor geografice protejate [Gruyère (IGP)]

text:
               7.2.2013

               RO

               Jurnalul Oficial al Uniunii Europene

               L 36/1

         REGULAMENTUL DE PUNERE ÎN APLICARE (UE) NR. 110/2013 AL COMISIEI
   din 6 februarie 2013
   de înregistrare a unei denumiri în Registrul denumirilor de origine protejate și al indicațiilor geografice protejate [Gruyère (IGP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (3) litera (b),
   întrucât:

               (1)

               În conformitate cu articolul 6 alineatul (2) din Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (2), cererea Franței de înregistrare a denumirii „Gruyère” ca indicație geografică protejată (IGP) a fost publicată în Jurnalul Oficial al Uniunii Europene
                   (3).

               (2)

               Australia, Noua Zeelandă, precum și Consiliul Statelor Unite ale Americii pentru exportul produselor lactate, în asociație cu Federația națională a producătorilor de lapte din Statele Unite ale Americii, au depus declarații de opoziție cu privire la înregistrare, în conformitate cu articolul 7 alineatul (2) din Regulamentul (CE) nr. 510/2006. Aceste declarații de opoziție au fost considerate admisibile în temeiul articolului 7 alineatul (3) din regulamentul respectiv.

               (3)

               Declarațiile de opoziție se refereau la nerespectarea condițiilor enunțate la articolul 2 din Regulamentul (CE) nr. 510/2006, în special în ceea ce privește faptul că denumirea nu trimite la un loc geografic. Au fost de asemenea invocate caracterul generic al denumirii și prejudiciul adus denumirilor, mărcilor comerciale sau produselor comercializate legal cu cel puțin cinci ani înainte de data publicării prevăzute la articolul 6 alineatul (2). S-a indicat de asemenea în declarațiile de opoziție că înregistrarea denumirii în cauză ar fi incompatibilă cu dispozițiile articolului 3 alineatul (3) din Regulamentul (CE) nr. 510/2006.

               (4)

               Prin scrisorile din 23 mai 2011, Comisia a invitat Franța și părțile care se opun înregistrării să încerce să ajungă la un acord între ele.

               (5)

               Dat fiind că nu s-a ajuns la niciun acord în termenele prevăzute, Comisia trebuie să adopte o decizie.

               (6)

               În privința afirmației de neconformitate a denumirii „Gruyère” cu dispozițiile articolului 2 din Regulamentul (CE) nr. 510/2006, trebuie precizat că această denumire reprezintă o denumire tradițională în sensul articolului 2 alineatul (2) din Regulamentul (CE) nr. 510/2006 și poate fi, prin urmare, înregistrată.

               (7)

               Părțile care se opun înregistrării au prezentat mai multe elemente care, în opinia lor, ar permite stabilirea caracterului generic al denumirii în cauză. Este totuși evident că includerea unui termen dat în anexa B a Convenției de la Stresa din 1951 nu implică faptul că termenul respectiv a devenit, ipso facto, generic. Codurile tarifare sau alte dispoziții analoage referitoare la denumirea „Gruyère” au o finalitate specific vamală și nu sunt, prin urmare, deloc pertinente cu privire la protecția drepturilor de proprietate intelectuală sau la protecția consumatorilor. De altfel, datele transmise referitoare în special la producerea de „Gruyère” în afara Uniunii Europene nu sunt pertinente ținând seama de principiul teritorialității, în temeiul căruia caracterul generic trebuie evaluat în raport cu teritoriul Uniunii.

               (8)

               Se permite înregistrarea denumirilor omonime cu condiția ca denumirea ulterioară să fie, în realitate, suficient de diferită de cea care făcea deja obiectul unei protecții. În conformitate cu declarația comună anexată la acordul dintre Uniunea Europeană și Elveția privind indicațiile geografice (4), Franța și Elveția au fost consultate cu scopul de a identifica măsurile de etichetare suplimentare necesare pentru a evita inducerea în eroare a consumatorilor.

               (9)

               A reieșit, în urma respectivelor consultări, că este necesar ca pe etichete să fie indicată țara de origine – în cazul de față Franța – în același câmp vizual cu denumirea „Gruyère” și ca acest lucru să se facă cu caractere de aceeași dimensiune ca și cele utilizate pentru această denumire. De altfel, ar trebui interzisă utilizarea, pe etichete, a drapelelor, a emblemelor, a semnelor sau a oricăror alte reprezentări grafice dacă acestea sunt susceptibile să inducă în eroare consumatorii, în special cu privire la caracteristicile, originea sau proveniența produsului.

               (10)

               Având în vedere elementele de mai sus, denumirea „Gruyère” trebuie înregistrată în „Registrul denumirilor de origine protejate și al indicațiilor geografice protejate”.

               (11)

               Acordarea și durata perioadei tranzitorii de cinci ani menționate la articolul 8 alineatul (3) din Acordul dintre Uniunea Europeană și Confederația Elvețiană nu sunt repuse în discuție prin înregistrarea denumirii „Gruyère” pentru Franța în conformitate cu prezentul regulament.

               (12)

               Măsurile prevăzute în prezentul regulament sunt conforme cu avizul Comitetului permanent pentru indicațiile geografice și denumirile de origine protejate,

         ADOPTĂ PREZENTUL REGULAMENT:
   Articolul 1
   Se înregistrează denumirea care figurează în anexa la prezentul regulament.
   Articolul 2
   Etichetele care cuprind denumirea ce figurează în anexa la prezentul regulament indică țara de origine în cauză în același câmp vizual, cu caractere de aceeași dimensiune ca și cele ale denumirii.
   Este interzisă utilizarea, pe etichete, a drapelelor, a emblemelor, a semnelor sau a oricăror alte reprezentări grafice susceptibile să inducă în eroare consumatorii, în special cu privire la caracteristicile, originea sau proveniența produsului.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 6 februarie 2013.

            Pentru Comisie

            Președintele

         José Manuel BARROSO

      (1)  JO L 343, 14.12.2012, p. 1.

      (2)  JO L 93, 31.3.2006, p. 12.

      (3)  JO C 298, 4.11.2010, p. 14.

      (4)  JO L 297, 16.11.2011, p. 3.

      ANEXĂ
      Produse agricole destinate consumului uman enumerate în anexa I la tratat:

         Clasa 1.3.   Brânzeturi

      FRANȚA
      Gruyère (IGP)


title: Regulamentul de punere în aplicare (UE) 2015/964 al Comisiei din 22 iunie 2015 de stabilire a cantităților care urmează să fie adăugate la cantitatea fixată pentru subperioada 1 octombrie-31 decembrie 2015 în cadrul contingentelor tarifare deschise prin Regulamentul (CE) nr. 442/2009 în sectorul cărnii de porc

text:
               23.6.2015

               RO

               Jurnalul Oficial al Uniunii Europene

               L 157/34

         REGULAMENTUL DE PUNERE ÎN APLICARE (UE) 2015/964 AL COMISIEI
   din 22 iunie 2015
   de stabilire a cantităților care urmează să fie adăugate la cantitatea fixată pentru subperioada 1 octombrie-31 decembrie 2015 în cadrul contingentelor tarifare deschise prin Regulamentul (CE) nr. 442/2009 în sectorul cărnii de porc
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 188 alineatele (2) și (3),
   întrucât:

               (1)

               Regulamentul (CE) nr. 442/2009 al Comisiei (2) a deschis contingente tarifare anuale pentru importul de produse din sectorul cărnii de porc. Contingentele indicate în anexa I partea B din regulamentul respectiv sunt gestionate conform metodei de examinare simultană.

               (2)

               Cantitățile care fac obiectul cererilor de licențe de import depuse în perioada 1-7 iunie 2015 pentru subperioada 1 iulie-30 septembrie 2015 sunt mai mici decât cantitățile disponibile. Prin urmare, este oportun să se stabilească acele cantități pentru care nu au fost prezentate cereri și ca aceste cantități să fie adăugate la cantitatea fixată pentru subperioada contingentară următoare.

               (3)

               Pentru a se garanta eficacitatea măsurii, este necesar ca prezentul regulament să intre în vigoare la data publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   Cantitățile pentru care nu au fost prezentate cereri de licențe de import în temeiul Regulamentului (CE) nr. 442/2009, care urmează să fie adăugate la subperioada 1 octombrie-31 decembrie 2015, figurează în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 22 iunie 2015.

            Pentru Comisie,

            pentru președinte

         Jerzy PLEWA

            Director general pentru agricultură și dezvoltare rurală

      (1)  JO L 347, 20.12.2013, p. 671.

      (2)  Regulamentul (CE) nr. 442/2009 al Comisiei din 27 mai 2009 privind deschiderea și gestionarea unor contingente tarifare comunitare în sectorul cărnii de porc (JO L 129, 28.5.2009, p. 13).

      ANEXĂ

                  Număr de ordine

                  Cantități nesolicitate care urmează să fie adăugate la cantitățile disponibile pentru subperioada 1 octombrie-31 decembrie 2015
                  (în kg)

                  09.4038

                  8 581 250

                  09.4170

                  1 230 500

                  09.4204

                  1 156 000


title: Regulamentul de punere în aplicare (UE) nr. 1350/2011 al Comisiei din 20 decembrie 2011 privind suspendarea temporară a taxelor vamale la importul anumitor cereale pentru anul de comercializare 2011/2012

text:
               21.12.2011

               RO

               Jurnalul Oficial al Uniunii Europene

               L 338/27

         REGULAMENTUL DE PUNERE ÎN APLICARE (UE) NR. 1350/2011 AL COMISIEI
   din 20 decembrie 2011
   privind suspendarea temporară a taxelor vamale la importul anumitor cereale pentru anul de comercializare 2011/2012
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 187 coroborat cu articolul 4,
   întrucât:

               (1)

               Pentru a favoriza aprovizionarea cu cereale a pieței comunitare în timpul primelor luni ale anului de comercializare 2011/2012, Regulamentul de punere în aplicare (UE) nr. 633/2011 al Comisiei (2) a suspendat, până la 31 decembrie 2011, aplicarea taxelor vamale pentru contingentele tarifare de import pentru grâul comun de calitate inferioară și medie și pentru orzul furajer deschise prin Regulamentul (CE) nr. 1067/2008 al Comisiei (3) și, respectiv, Regulamentul (CE) nr. 2305/2003 al Comisiei (4).

               (2)

               Perspectivele de evoluție a pieței cerealelor din Uniunea Europeană pentru finele anului de comercializare 2011/2012 duc la estimarea că prețurile vor rămâne invariabile, ținând seama de nivelul scăzut al stocurilor și de situația actuală a estimărilor Comisiei privind cantitățile care vor fi disponibile efectiv în cadrul recoltei din 2011. Pentru a facilita menținerea unor fluxuri ale importurilor care să sprijine echilibrul pieței Uniunii, este necesară garantarea unei continuități în politica de importuri de cereale prin menținerea, până la 30 iunie 2012, a suspendării temporare a taxelor vamale la import pentru anul de comercializare 2011/2012 pentru contingentele tarifare de import care beneficiază în prezent de această măsură.

               (3)

               Totodată, trebuie ca operatorii să nu fie penalizați în cazul în care expedierea cerealelor în vederea importării acestora în Uniune este deja în derulare. În acest sens, este necesar să se țină seama de termenele de transport și să se permită operatorilor să efectueze punerea în liberă circulație a cerealelor în temeiul regimului de suspendare a taxelor vamale prevăzută de prezentul regulament pentru toate produsele al căror transport cu destinație directă în Uniune a început cel mai târziu la 30 iunie 2012. De asemenea, este necesar să se stabilească dovada care trebuie prezentată pentru a demonstra transportul cu destinație directă în Uniune și data la care a început transportul respectiv.

               (4)

               În vederea asigurării unei gestionări eficace a procedurii de eliberare a licențelor de import începând cu 1 ianuarie 2012, prezentul regulament trebuie să intre în vigoare în ziua următoare datei publicării în Jurnalul Oficial al Uniunii Europene.

               (5)

               Comitetul de gestionare a organizării comune a piețelor agricole nu a emis un aviz în termenul stabilit de președinte,

         ADOPTĂ PREZENTUL REGULAMENT:
   Articolul 1
   (1)   Aplicarea taxelor vamale de import pentru produsele de la codul NC 1001 99 00, de altă calitate decât cea superioară, astfel cum este definită în anexa II la Regulamentul (UE) nr. 642/2010 al Comisiei (5), și NC 1003 se suspendă pentru anul de comercializare 2011/2012 pentru toate importurile efectuate în cadrul contingentelor tarifare cu taxă redusă deschise prin Regulamentele (CE) nr. 1067/2008 și (CE) nr. 2305/2003.
   (2)   În cazul în care transportul cerealelor menționate la alineatul (1) al prezentului articol se efectuează cu destinație directă în Uniune și a început cel mai târziu la data de 30 iunie 2012, suspendarea taxelor vamale în temeiul prezentului regulament continuă să se aplice pentru punerea în liberă circulație a produselor în cauză.
   Dovada transportului cu destinație directă în Uniune și a datei începerii acestuia se prezintă, într-un mod considerat satisfăcător de autoritățile competente, pe baza documentului de transport original.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Prezentul regulament se aplică de la 1 ianuarie 2012 până la 30 iunie 2012.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 decembrie 2011.

            Pentru Comisie

            Președintele

         José Manuel BARROSO

      (1)  JO L 299, 16.11.2007, p. 1.

      (2)  JO L 170, 30.6.2011, p. 19.

      (3)  JO L 290, 31.10.2008, p. 3.

      (4)  JO L 342, 30.12.2003, p. 7.

      (5)  JO L 187, 21.7.2010, p. 5.


title: Regulamentul de punere în aplicare (UE) nr. 855/2014 al Comisiei din 4 august 2014 de aprobare a unei modificări minore a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Robiola di Roccaverano (DOP)]

text:
               7.8.2014

               RO

               Jurnalul Oficial al Uniunii Europene

               L 234/1

         REGULAMENTUL DE PUNERE ÎN APLICARE (UE) NR. 855/2014 AL COMISIEI
   din 4 august 2014
   de aprobare a unei modificări minore a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Robiola di Roccaverano (DOP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 53 alineatul (2) al doilea paragraf,
   întrucât:

               (1)

               În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Italiei de aprobare a unei modificări a caietului de sarcini al denumirii de origine protejate „Robiola di Roccaverano”, înregistrată în temeiul Regulamentului (CE) nr. 1107/96 al Comisiei (2), astfel cum a fost modificat prin Regulamentul (CE) nr. 1263/96 al Comisiei (3) și prin Regulamentul (UE) nr. 217/2011 al Comisiei (4).

               (2)

               Scopul cererii este modificarea caietului de sarcini în ceea ce privește temperatura spațiilor de maturare.

               (3)

               Comisia a examinat modificarea în cauză și a concluzionat că este justificată. Deoarece modificarea este minoră în sensul articolului 53 alineatul (2) al treilea paragraf din Regulamentul (UE) nr. 1151/2012, Comisia o poate aproba fără a recurge la procedura stabilită la articolele 50-52 din respectivul regulament,

         ADOPTĂ PREZENTUL REGULAMENT:
   Articolul 1
   Caietul de sarcini al denumirii de origine protejate „Robiola di Roccaverano” se modifică în conformitate cu anexa I la prezentul regulament.
   Articolul 2
   Documentul unic consolidat care reia elementele principale ale caietului de sarcini figurează în anexa II la prezentul regulament.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 4 august 2014.

            Pentru Comisie,

            pentru președinte

         Ferdinando NELLI FEROCI

            Membru al Comisiei

      (1)  JO L 343, 14.12.2012, p. 1.

      (2)  JO L 148, 21.6.1996, p. 1.

      (3)  JO L 163, 2.7.1996, p. 19.

      (4)  JO L 59, 4.3.2011, p. 19.

      ANEXA I
      Se aprobă următoarea modificare a caietului de sarcini al denumirii de origine protejate „Robiola di Roccaverano”:
      Din secțiunea caietului de sarcini referitoare la metoda de obținere, se elimină fraza următoare: „Maturarea naturală se efectuează prin conservarea produsului proaspăt în spații adecvate timp de cel puțin trei zile după punerea în forme, la o temperatură între 15 și 20 °C.” Această modificare este dorită de producători, deoarece aceștia utilizează adesea același spațiu și pentru producție, care necesită temperaturi cuprinse între 20 și 24 °C, și pentru prima uscare. Este foarte dificil să se mențină temperaturi diferite în același local și, prin urmare, această dispoziție tinde să penalizeze unitățile de producție de brânză mai mici. Cererea de modificare se bazează pe constatările efectuate de-a lungul anilor, acestea arătând că dispoziția care urmează să fie eliminată nu are impact asupra caracteristicilor brânzei.

      ANEXA II
      DOCUMENT UNIC CONSOLIDAT
      Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (1)

      „ROBIOLA DI ROCCAVERANO”
      Nr. CE: IT-PDO-0317-01185 — 11.12.2013
      IGP ( ) DOP (X)
      1.   Denumire

      „Robiola di Roccaverano”
      2.   Statul membru sau țara terță

      Italia
      3.   Descrierea produsului agricol sau alimentar

      3.1.   Tip de produs

      Clasa 1.3. — Brânzeturi
      3.2.   Descrierea produsului căruia i se aplică denumirea de la punctul 1

      Producția de „Robiola di Roccaverano” DOP se desfășoară pe întregul parcurs al anului. Este o brânză obținută cu ajutorul coagulului lactic proaspăt, supusă maturării sau rafinării.
      Brânza DOP „Robiola di Roccaverano” este cilindrică și are fețe plane, ușor bordate, cu margine exterioară ușor convexă. Diametrul fețelor este cuprins între 10 și 14 cm, înălțimea marginii exterioare fiind de 2,5-4 cm. Greutatea unei roți de brânză variază între 250 și 400 de grame. Acești parametri sunt aplicabili produsului la sfârșitul perioadei minime de maturare.
      Parametrii de referință ai brânzei „Robiola di Roccaverano” în ceea ce privește conținutul de grăsime, de substanțele proteice și de cenuși în a treia zi de maturare sunt următorii:

                  materii grase: minimum 40 % din substanța uscată;

                  substanțe proteice: minimum 34 % din substanța uscată;

                  cenuși: minimum 3 % din substanța uscată.

            Caracteristicile senzoriale ale brânzei „Robiola di Roccaverano” variază în funcție de nivelul de maturare și se disting după cum urmează:

                  produsul proaspăt, maturat timp de 4-10 zile: coaja se poate prezenta sub forma unui strat subțire de mucegai natural sau poate fi inexistentă; aspectul exterior se caracterizează printr-o culoare albă de lapte sau galben-pai; pasta are culoarea albă a laptelui; structura este cremoasă și moale; gustul și aroma sunt delicate, savuroase și/sau ușor acidulate;

                  produsul maturat, începând cu a 11-a zi a procesului de maturare: coaja prezintă un strat natural de mucegai; aspectul exterior se caracterizează printr-o culoare crem, galben-pai sau ușor roșiatică; pasta are culoarea albă a laptelui; structura este moale, devenită ușor compactă odată cu prelungirea perioadei de maturare, poate fi cremoasă în partea gustoasă de sub coajă.

            În „Robiola di Roccaverano”, aromele și savoarea se afirmă până la a deveni picante, în funcție de rafinare.
      3.3.   Materii prime (numai pentru produsele prelucrate)

      Pentru producția de „Robiola di Roccaverano” trebuie să se utilizeze lapte crud integral provenit de la capre aparținând raselor Roccaverano și Camosciata Alpina sau încrucișările lor, de la oi aparținând raselor Pecora delle Langhe și de la vaci aparținând raselor Piemontese și Bruna Alpina sau încrucișările lor, provenind doar din aria de producție, în proporțiile următoare: lapte crud integral de capră pur sau amestecat, în proporție variabilă, dar de minimum 50 %, cu lapte crud integral de vacă și/sau de oaie, în proporție de maximum 50 %, laptele fiind obținut prin mulgeri consecutive efectuate într-un interval de 24-48 de ore.
      3.4.   Hrană pentru animale (numai pentru produsele de origine animală)

      Ovinele și caprinele se hrănesc pe pășuni în perioada 1 martie-30 noiembrie și sunt hrănite cu nutrețuri verzi și/sau uscate și cu boabe de cereale, cu cereale, cu leguminoase și cu oleaginoase, ca atare și prelucrate. Parcelele de pajiște, de pajiște-pășune și de pădure trebuie înregistrate într-un registru păstrat de organismul de control. Hrana vacilor este formată din iarba păscută pe pășuni și din nutrețuri verzi și/sau uscate, precum și din boabe de cereale, din leguminoase și din oleaginoase, ca atare și prelucrate.
      Hrana tuturor animalelor trebuie să provină din aria de producție în proporție de peste 80 %. Este interzisă utilizarea porumbului și furajelor însilozate. Hrana animalelor nu trebuie în niciun caz să conțină organisme modificate genetic. Nu este autorizată utilizarea laptelui provenit din crescătorii fără pământ.
      3.5.   Etape specifice ale producției care trebuie să se desfășoare în aria geografică delimitată

      Crescătoriile de la care provine laptele utilizat pentru producția de brânză „Robiola di Roccaverano” trebuie să se afle în aria geografică delimitată.
      Producția și prelucrarea laptelui, precum și maturarea brânzei trebuie, de asemenea, să aibă loc în aria geografică delimitată.
      3.6.   Norme specifice privind felierea, răzuirea, ambalarea etc.

      Ambalarea trebuie efectuată în aria de producție, deoarece brânza are pastă proaspătă și moale, iar lipsa cojii implică riscuri precum deshidratarea și oxidarea brânzei și modificarea compoziției sale din punct de vedere lipidic. În plus, deoarece nu are coajă, brânza nu poate fi marcată în mod indelebil în momentul producției.
      3.7.   Norme specifice privind etichetarea

      La momentul comercializării, ambalajul brânzei trebuie închis cu ajutorul unui sigiliu adeziv pe care figurează logoul denumirii, alcătuit dintr-un „R” stilizat. În simbolul grafic al literei „R” majusculă, stilizată și de culoare maro, este reprezentat un turn crenelat inspirat de turnul vechi al comunei Roccaverano. Bucla literei „R” cuprinde o roată de „Robiola di Roccaverano”, iar sub piciorușul înclinat figurează un element decorativ colorat în verde și galben-verzui, care amintește de pajiștile și de linia sinuoasă tipice pentru colinele din zona Langa. Toate aceste elemente sunt cuprinse într-un cerc lat de culoare verde închis, pe care figurează, cu majuscule albe, mențiunea „ROBIOLA DI ROCCAVERANO”, în partea de jos, în mijloc, figurând o floare stilizată de culoare albă. Întregul logo este imprimat pe fond alb. La baza logoului denumirii figurează codul de identificare al producătorului și numărul de serie al etichetei: pe fond ocru în cazul brânzei „Robiola di Roccaverano” produsă doar din lapte de capră, și pe fond alb în cazul brânzei obținute din mai multe tipuri de lapte. Este obligatoriu ca pe etichetă să fie specificate procentajele de lapte utilizate. Fiecare roată de brânză este comercializată întreagă, ambalată și sigilată.
      4.   Delimitarea concisă a ariei geografice

      Aria geografică cuprinde teritoriul administrativ al următoarelor comune: în provincia Asti: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole și Vesime; în provincia Alessandria: Castelletto d'Erro, Denice, Malvicino, Merana, Montechiaro d'Acqui, Pareto, Ponti, Spigno Monferrato și teritoriul comunei Cartosio aflat pe malul stâng al torentului Erro.
      5.   Legătura cu aria geografică

      5.1.   Specificitatea ariei geografice

      Solul este argilos, cu substrat marnos; în unele zone, mișcările de tasare a terenurilor au dus la apariția unor soluri de tip coluvial cu strat argilos foarte profund, cu o capacitate hidrică crescută și cu un indice de fertilitate foarte ridicat. Clima este tipic continentală, caracterizată de perioade de frig intens, ninsori abundente, valuri succesive și frecvente de îngheț și de dezgheț iarna și de temperaturi ridicate vara, după o schimbare bruscă a vremii spre sfârșitul lunii iunie. Variația precipitațiilor atmosferice este limitată, iar media anuală a ploilor este de 300 mm, cantitățile de ploaie fiind foarte reduse în perioada de primăvară-vară, drept care se pot înregistra secete foarte intense. Acest mediu pedoclimatic determină obținerea unor nutrețuri tipice pe pajiști și pajiști-pășuni. Este vorba despre pajiști variate, în care predomină gramineele (aproximativ 75 %) și leguminoasele (25 %), la care se adaugă numeroase plante aromatice și medicinale. Principalele graminee sunt: raigrasul (Lolium spp.), golomățul (Dactylis glomerata), păiușurile (Festuca spp.), firuța (Poa spp.), vițelarul etc. Principalele leguminoase sunt: trifoiul de munte (Trifolium montanum), ghizdeiul (Lotus corniculatus), coada șoricelului (Achillea spp.) etc. Printre plantele aromatice și parfumate, pe lângă vițelar, se află întreaga gamă a umbeliferelor, precum morcovul sălbatic (Daucus carota carota), pălămida (Cirsium arvense), salvia (Salvia officinalis), lavanda (Lavandula latifolia), multe specii de cimbru (Thymus spp.), virnanțul (Ruta graveolens), măceșul (Rosa canina canina) etc. Aceste nutrețuri, ale căror substanțe nutritive formează un echilibru natural din punctul de vedere al raportului între carbohidrați, proteine și vitamine, constituie o hrană de calitate pentru efectivele de ovine și caprine, precum și pentru bovine. Ovinele și caprinele pasc și în păduri, a căror prezență constituie nu doar o bună metodă de protecție a solului, ci apără, de asemenea, animalele de căldurile excesive în perioada verii.
      5.2.   Specificitatea produsului

      Brânză de dimensiuni mici, cu pastă moale, fără coajă. Produsul se distinge prin pasta sa albă, fără găuri. Textura brânzei variază între o textură catifelată și păstoasă și o textură compactă și consistentă, care se topește în gură, lăsând un gust agreabil și un gust rezidual care variază între cel de iarbă verde și de plante medicinale și cel mai decis și picant care amintește de aluna prăjită și de aroma de capră.
      5.3.   Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

      Senzațiile gustative și olfactive deosebite ale brânzei „Robiola di Roccaverano” sunt legate de calitatea laptelui utilizat crud, care derivă din calitatea superioară a hranei animalelor.
      Prin urmare, caracteristicile deosebite ale florei, cu diversele parfumuri și arome, se regăsesc și în laptele datorită căruia brânza „Robiola di Roccaverano” dobândește o savoare care o distinge de oricare alt tip de brânză.
      Manuscrisul semnat la 1899 de preotul Pistone cuprinde istoria parohiei Roccaverano și a așezărilor limitrofe între anii 960 și 1860. Printre subiectele istorice de interes politic figurează și detalii de natură economică ce evidențiază importanța brânzei „Robiola”, precum faptul că în comuna Roccaverano sunt organizate cinci târguri anuale. Cu aceste ocazii se vinde, pentru export, „excelenta brânză Robiola”. Se menționează explicit exportul pentru că, pe vremea aceea, brânza „Robiola” era cunoscută nu doar în Italia, ci și în Franța. Așadar, reiese că, deja de pe atunci, „Robiola” nu era considerată o brânză generică, oarecare, pentru că prezenta deja caracteristici care o distingeau de toate celelalte brânzeturi. Brânza „Robiola” obținută prin prelucrare manuală se poate păstra chiar și șase luni în borcane de sticlă, cu ulei, sau punând roțile între paie.

         Trimitere la publicarea caietului de sarcini

      [Articolul 5 alineatul (7) din Regulamentul (CE) nr. 510/2006]
      Administrația actuală a lansat procedura națională de opoziție prin publicarea propunerii de modificare a DOP „Robiola di Roccaverano” în Gazzetta Ufficiale della Repubblica Italiana nr. 160 din 10.7.2013.
      Textul consolidat al caietului de sarcini este disponibil la adresa: http://www.politicheagricole.it/flex/cm/pages/ServeBLOB.php/L/IT/IDPagina/3335
      sau
      accesând direct pagina principală a site-ului Ministerului Politicilor Agricole, Alimentare și Forestiere (www.politicheagricole.it), făcând clic pe „Qualità e sicurezza” (în partea superioară dreaptă a ecranului) și apoi pe „Disciplinari di Produzione all'esame dell'UE”.

         (1)  JO L 93, 31.3.2006, p. 12. Înlocuit de Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (JO L 343, 14.12.2012, p. 1).


title: Regulamentul de punere în aplicare (UE) 2015/2380 al Comisiei din 16 decembrie 2015 de modificare a Regulamentului (CE) nr. 1484/95 în ceea ce privește stabilirea prețurilor reprezentative în sectorul cărnii de pasăre și în cel al ouălor, precum și pentru ovalbumină

text:
               18.12.2015

               RO

               Jurnalul Oficial al Uniunii Europene

               L 332/50

         REGULAMENTUL DE PUNERE ÎN APLICARE (UE) 2015/2380 AL COMISIEI
   din 16 decembrie 2015
   de modificare a Regulamentului (CE) nr. 1484/95 în ceea ce privește stabilirea prețurilor reprezentative în sectorul cărnii de pasăre și în cel al ouălor, precum și pentru ovalbumină
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 183 litera (b),
   având în vedere Regulamentul (UE) nr. 510/2014 al Parlamentului European și al Consiliului din 16 aprilie 2014 de stabilire a regimului comercial aplicabil anumitor mărfuri rezultate din transformarea produselor agricole și de abrogare a Regulamentelor (CE) nr. 1216/2009 și (CE) nr. 614/2009 ale Consiliului (2), în special articolul 5 alineatul (6) litera (a),
   întrucât:

               (1)

               Regulamentul (CE) nr. 1484/95 al Comisiei (3) a stabilit normele de aplicare a sistemului de taxe la import suplimentare și a fixat prețurile reprezentative în sectorul cărnii de pasăre și în cel al ouălor și pentru ovalbumină.

               (2)

               Din controlul regulat al datelor pe baza cărora se stabilesc prețurile reprezentative pentru produsele din sectorul cărnii de pasăre și din cel al ouălor și pentru ovalbumină rezultă că este necesară modificarea prețurilor reprezentative pentru importurile de anumite produse, ținând seama de variațiile prețurilor în funcție de origine.

               (3)

               Este necesar ca Regulamentul (CE) nr. 1484/95 să fie modificat în consecință.

               (4)

               Deoarece este necesar să se asigure aplicarea măsurii respective cât mai rapid posibil după ce devin disponibile datele actualizate, ar trebui ca prezentul regulament să intre în vigoare la data publicării sale,

         ADOPTĂ PREZENTUL REGULAMENT:
   Articolul 1
   Anexa I la Regulamentul (CE) nr. 1484/95 se înlocuiește cu textul din anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 16 decembrie 2015.

            Pentru Comisie,

            pentru președinte

         Jerzy PLEWA

            Director general pentru agricultură și dezvoltare rurală

      (1)  JO L 347, 20.12.2013, p. 671.

      (2)  JO L 150, 20.5.2014, p. 1.

      (3)  Regulamentul (CE) nr. 1484/95 al Comisiei din 28 iunie 1995 de stabilire a normelor de aplicare a sistemului de drepturi de import suplimentare și de fixare a prețurilor reprezentative în sectoarele cărnii de pasăre și ouălor și pentru albumina din ouă, și de abrogare a Regulamentului nr. 163/67/CEE (JO L 145, 29.6.1995, p. 47).

      ANEXĂ

            „ANEXA I

                        Cod NC

                        Descrierea mărfurilor

                        Preț reprezentativ
                        (în EUR/100 kg)

                        Garanția menționată la articolul 3
                        (în EUR/100 kg)

                        Originea (1)

                        0207 12 10

                        Carcase de pui congelate, denumite «pui 70 %»

                        130,1

                        0

                        AR

                        0207 12 90

                        Carcase de pui congelate, denumite «pui 65 %»

                        154,5
                        145,7

                        0
                        0

                        AR
                        BR

                        0207 14 10

                        Bucăți dezosate, congelate, de cocoși și de găini

                        286,0
                        197,1
                        343,8
                        219,0

                        4
                        32
                        0
                        24

                        AR
                        BR
                        CL
                        TH

                        0207 27 10

                        Bucăți dezosate, congelate, de curcani și de curci

                        329,9
                        244,7

                        0
                        16

                        BR
                        CL

                        0408 91 80

                        Ouă fără coajă, uscate

                        431,0

                        0

                        AR

                        1602 32 11

                        Preparate nefierte din cocoși sau din găini

                        225,1

                        19

                        BR

         (1)  Nomenclatorul țărilor stabilit prin Regulamentul (UE) nr. 1106/2012 al Comisiei din 27 noiembrie 2012 de punere în aplicare a Regulamentului (CE) nr. 471/2009 al Parlamentului European și al Consiliului privind statisticile comunitare privind comerțul exterior cu țările terțe, în ceea ce privește actualizarea nomenclatorului țărilor și teritoriilor (JO L 328, 28.11.2012, p. 7). Codul «ZZ» reprezintă «alte origini».”


title: Regulamentul de punere în aplicare (UE) 2015/1974 al Comisiei din 8 iulie 2015 de stabilire a frecvenței și a formatului de raportare a neregulilor privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime, în conformitate cu Regulamentul (UE) nr. 1303/2013 al Parlamentului European și al Consiliului

text:
               10.11.2015

               RO

               Jurnalul Oficial al Uniunii Europene

               L 293/20

         REGULAMENTUL DE PUNERE ÎN APLICARE (UE) 2015/1974 AL COMISIEI
   din 8 iulie 2015
   de stabilire a frecvenței și a formatului de raportare a neregulilor privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime, în conformitate cu Regulamentul (UE) nr. 1303/2013 al Parlamentului European și al Consiliului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (1), în special articolul 122 alineatul (2) al șaselea paragraf,
   întrucât:

               (1)

               Statele membre au obligația de a raporta neregulile în temeiul articolului 122 alineatul (2) din Regulamentul (UE) nr. 1303/2013 și în conformitate cu dispozițiile Regulamentului delegat (UE) 2015/1970 al Comisiei (2).

               (2)

               Interesele financiare ale Uniunii ar trebui protejate în același fel, indiferent de fondul utilizat pentru realizarea obiectivelor pentru care a fost instituit. În acest scop, Regulamentul (UE) nr. 1303/2013, precum și Regulamentele (UE) nr. 1306/2013 (3), (UE) nr. 223/2014 (4) și (UE) nr. 514/2014 (5) ale Parlamentului European și ale Consiliului autorizează Comisia să adopte norme privind raportarea neregulilor. Pentru a se asigura faptul că se aplică norme identice în cazul tuturor fondurilor care fac obiectul acestor regulamente, este necesar ca prezentul regulament să conțină dispoziții identice cu cele din Regulamentele de punere în aplicare (UE) 2015/1975 (6), (UE) 2015/1976 (7) și (UE) 2015/1977 (8) ale Comisiei.

               (3)

               Pentru a se garanta eficiența procesului de analiză și gestionarea globală a neregulilor, statele membre au obligația de a transmite Comisiei în mod periodic și în timp util informații relevante referitoare la neregulile detectate. Pentru a se proteja interesele financiare ale Uniunii, este necesar să se prevadă condiții uniforme pentru prezentarea informațiilor respective, în special cu privire la frecvența și formatul acestora.

               (4)

               Pentru a se evita apariția unor nereguli cu repercusiuni dincolo de teritoriul statului membru raportor, statul membru în cauză ar trebui să comunice fără întârziere Comisiei eventualele nereguli de acest fel.

               (5)

               Pentru a se valorifica pe deplin avantajele datorate utilizării de mijloace electronice pentru schimbul de informații, în condițiile menținerii, totodată, a securității schimburilor, statele membre ar trebui să folosească Sistemul de gestionare a neregulilor (IMS) disponibil pe platforma Sistemului de informații antifraudă, creată de Comisie.

               (6)

               Statele membre și Comisia ar trebui să se asigure că transferul de date prin Sistemul de gestionare a neregulilor are loc în condiții de securitate, care garantează disponibilitatea, integritatea, autenticitatea și confidențialitatea.

               (7)

               Pentru a se asigura comparabilitatea informațiilor raportate, este necesară utilizarea monedei euro ca monedă unică pentru raportarea neregulilor. Statele membre care nu au adoptat moneda euro ca monedă națională trebuie să precizeze cursul de schimb care urmează să fie utilizat pentru a converti în euro sumele respective și cursul de schimb care urmează să fie utilizat pentru a converti cheltuielile care nu au fost înregistrate în conturile autorității de certificare.

               (8)

               Măsurile prevăzute în prezentul regulament sunt în conformitate cu avizul Comitetului de coordonare pentru fondurile structurale și de investiții europene instituit prin articolul 150 alineatul (1) din Regulamentul (UE) nr. 1303/2013.

               (9)

               Întrucât s-au efectuat deja plăți pentru fondurile în cauză și ar putea apărea nereguli, dispozițiile prezentului regulament ar trebui să fie aplicabile imediat. Prin urmare, prezentul regulament ar trebui să intre în vigoare în ziua următoare datei publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   Obiectul
   Prezentul regulament stabilește frecvența și formatul raportării neregulilor menționate la articolul 122 alineatul (2) al șaselea paragraf din Regulamentul (UE) nr. 1303/2013.
   Articolul 2
   Frecvența raportării neregulilor
   (1)   În termen de două luni de la încheierea fiecărui trimestru, statele membre transmit Comisiei un raport inițial privind neregulile menționate la articolul 3 din Regulamentul delegat (UE) 2015/1970.
   (2)   Statele membre transmit Comisiei raportul de monitorizare menționat la articolul 4 din Regulamentul delegat (UE) 2015/1970 în cel mai scurt timp după obținerea informațiilor corespunzătoare.
   (3)   Dacă neregulile constatate sau presupuse pot avea repercusiuni în afara teritoriului lor, statele membre trebuie să informeze imediat Comisia, indicând, după caz, numele celorlalte state membre vizate.
   Articolul 3
   Formatul de raportare
   Informațiile menționate la articolele 3 și 4 din Regulamentul delegat (UE) 2015/1970 se transmit prin mijloace electronice, utilizând Sistemul de gestionare a neregulilor instituit de Comisie.
   Articolul 4
   Utilizarea monedei euro
   (1)   Sumele raportate de statele membre sunt exprimate în euro.
   (2)   Statele membre care nu au adoptat moneda euro ca monedă națională până la data depunerii raportului în conformitate cu articolul 3 alineatul (2) din Regulamentul delegat (UE) 2015/1970 convertesc sumele din moneda națională în euro, în conformitate cu articolul 133 din Regulamentul (UE) nr. 1303/2013 sau, după caz, cu articolul 28 din Regulamentul (UE) nr. 1299/2013 al Parlamentului European și al Consiliului (9). În cazul în care cheltuielile nu au fost înregistrate în contabilitatea autorității de certificare, se utilizează cea mai recentă rată de schimb contabilă lunară, publicată electronic de către Comisie în momentul raportării inițiale.
   Articolul 5
   Intrarea în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 8 iulie 2015.

            Pentru Comisie

            Președintele

         Jean-Claude JUNCKER

      (1)  JO L 347, 20.12.2013, p. 320.

      (2)  Regulamentul delegat (UE) 2015/1970 al Comisiei din 8 iulie 2015 de completare a Regulamentului (UE) nr. 1303/2013 al Parlamentului European și al Consiliului cu anumite dispoziții pentru raportarea neregulilor privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime (a se vedea pagina 1 din prezentul Jurnal Oficial).

      (3)  Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (JO L 347, 20.12.2013, p. 549).

      (4)  Regulamentul (UE) nr. 223/2014 al Parlamentului European și al Consiliului din 11 martie 2014 privind Fondul de ajutor european destinat celor mai defavorizate persoane (JO L 72, 12.3.2014, p. 1).

      (5)  Regulamentul (UE) nr. 514/2014 al Parlamentului European și al Consiliului din 16 aprilie 2014 de stabilire a dispozițiilor generale privind Fondul pentru azil, migrație și integrare, precum și Instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor (JO L 150, 20.5.2014, p. 112).

      (6)  Regulamentul de punere în aplicare (UE) 2015/1975 al Comisiei din 8 iulie 2015 de stabilire a frecvenței și a formatului de raportare a neregulilor privind Fondul european de garantare agricolă și Fondul european agricol pentru dezvoltare rurală, în conformitate cu Regulamentul (UE) nr. 1306/2013 al Parlamentului European și al Consiliului (a se vedea pagina 23 din prezentul Jurnal Oficial).

      (7)  Regulamentul de punere în aplicare (UE) 2015/1976 al Comisiei din 8 iulie 2015 de stabilire a frecvenței și a formatului de raportare a neregulilor privind Fondul de ajutor european destinat celor mai defavorizate persoane, în conformitate cu Regulamentul (UE) nr. 223/2014 al Parlamentului European și al Consiliului (a se vedea pagina 26 din prezentul Jurnal Oficial).

      (8)  Regulamentul de punere în aplicare (UE) 2015/1977 al Comisiei din 8 iulie 2015 de stabilire a frecvenței și a formatului de raportare a neregulilor privind Fondul pentru azil, migrație și integrare și Instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor, în conformitate cu Regulamentul (UE) nr. 514/2014 al Parlamentului European și al Consiliului (a se vedea pagina 29 din prezentul Jurnal Oficial).

      (9)  Regulamentul (UE) nr. 1299/2013 al Parlamentului European și al Consiliului din 17 decembrie 2013 privind dispoziții specifice pentru sprijinul din partea Fondului european de dezvoltare regională pentru obiectivul de cooperare teritorială europeană (JO L 347, 20.12.2013, p. 259).


title: Regulamentul de punere în aplicare (UE) 2016/569 al Comisiei din 12 aprilie 2016 de modificare a Regulamentului (CE) nr. 329/2007 al Consiliului privind măsuri restrictive împotriva Republicii Populare Democrate Coreene

text:
               13.4.2016

               RO

               Jurnalul Oficial al Uniunii Europene

               L 97/6

         REGULAMENTUL DE PUNERE ÎN APLICARE (UE) 2016/569 AL COMISIEI
   din 12 aprilie 2016
   de modificare a Regulamentului (CE) nr. 329/2007 al Consiliului privind măsuri restrictive împotriva Republicii Populare Democrate Coreene
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 329/2007 al Consiliului din 27 martie 2007 privind măsuri restrictive împotriva Republicii Populare Democrate Coreene (1), în special articolul 13 alineatul (1) litera (d),
   întrucât:

               (1)

               Anexa IV la Regulamentul (CE) nr. 329/2007 cuprinde lista persoanelor, entităților și organismelor care au fost desemnate de Comitetul de sancțiuni sau de Consiliul de Securitate al Organizației Națiunilor Unite (CSONU) și cărora li se aplică înghețarea fondurilor și a resurselor economice în temeiul regulamentului menționat.

               (2)

               La 21 martie 2016, Comitetul Consiliului de Securitate al ONU a hotărât, în temeiul Rezoluției 1718 (2006), că patru nave indicate în Rezoluția Consiliului de Securitate al Organizației Națiunilor Unite (RCSONU) 2270 (2016) nu constituie resurse economice controlate sau exploatate de Ocean Maritime Management și, ca atare, nu fac obiectul înghețării activelor impuse prin RCSONU 1718 (2006).

               (3)

               Prin urmare, anexa IV la Regulamentul (CE) nr. 329/2007 ar trebui actualizată în consecință,

         ADOPTĂ PREZENTUL REGULAMENT:
   Articolul 1
   Anexa IV la Regulamentul (CE) nr. 329/2007 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 12 aprilie 2016.

            Pentru Comisie,

            pentru președinte

            Șeful Serviciului Instrumente de Politică Externă

      (1)  JO L 88, 29.3.2007, p. 1.

      ANEXĂ
      În anexa IV la Regulamentul (CE) nr. 329/2007, se înlocuiește următoarea mențiune de la rubrica „Persoane juridice, entități si organisme”: „Ocean Maritime Management Company, Limited (OMM) (alias OMM). Adresă: (a) Donghung Dong, Central District, PO Box 120, Phenian, RPDC; (b) Dongheung-dong Changgwang Street, Chung-Ku, PO Box 125, Phenian, RPDC. Alte informații: (a) numărul OMI (Organizația Maritimă Internațională): 1790183; (b) Ocean Maritime Management Company, Limited a jucat un rol-cheie în organizarea transportului secret de arme și materiale conexe din Cuba către RPDC în iulie 2013. Prin urmare, Ocean Maritime Management Company, Limited a contribuit la activități interzise prin rezoluții, și anume embargoul asupra armelor impus prin Rezoluția 1718 (2006), așa cum a fost modificată prin Rezoluția 1874 (2009), și a contribuit la eludarea măsurilor impuse de aceste rezoluții; (c) Ocean Maritime Management Company, Limited este operatorul/administratorul următoarelor nave, cu numerele OMI aferente: (a) Chol Ryong (Ryong Gun Bong) 8606173, (b) Chong Bong (Greenlight) (Blue Nouvelle) 8909575, (c) Chong Rim 2 8916293, (d) Dawnlight 9110236, (e) Ever Bright 88 (J Star) 8914934, (f) Gold Star 3 (benevolence 2) 8405402, (g) Hoe Ryong 9041552, (h) Hu Chang (O Un Chong Nyon) 8330815, (i) Hui Chon (Hwang Gum San 2) 8405270, (j) JH 86 8602531, (k) Ji Hye San (Hyok Sin 2) 8018900, (l) Jin Tai 9163154, (m) Jin Teng 9163166, (n) Kang Gye (Pi Ryu Gang) 8829593, (o) Mi Rim 8713471, (p) Mi Rim 2 9361407, (q) Rang (Po Thong Gang) 8829555, (r) Orion Star (Richocean) 9333589, (s) Ra Nam 2 8625545, (t) Ra Nam 3 9314650, (u) Ryo Myong 8987333, (v) Ryong Rim (Jon Jin 2) 8018912, (w) Se Pho (Rak Won 2) 8819017, (x) Songjin (Jang Ja San Chong Nyon Ho) 8133530, (y) South Hill 2 8412467, (z) South Hill 5 9138680, (aa) Tan Chon (Ryon Gang 2) 7640378, (bb) Thae Pyong San (Petrel 1) 9009085, (cc) Tong Hung San (Chong Chon Gang) 7937317, (dd) Grand Karo 8511823, (ee) Tong Hung 8661575. Data desemnării: 28.7.2014.” cu următorul text:

         „Ocean Maritime Management Company, Limited (OMM) (alias OMM). Adresă: (a) Donghung Dong, Central District, PO Box 120, Phenian, RPDC; (b) Dongheung-dong Changgwang Street, Chung-Ku, PO Box 125, Phenian, RPDC. Alte informații: (a) numărul OMI (Organizația Maritimă Internațională): 1790183; (b) Ocean Maritime Management Company, Limited a jucat un rol-cheie în organizarea transportului secret de arme și materiale conexe din Cuba către RPDC în iulie 2013. Prin urmare, Ocean Maritime Management Company, Limited a contribuit la activități interzise prin rezoluții, și anume embargoul asupra armelor impus prin Rezoluția 1718 (2006), așa cum a fost modificată prin Rezoluția 1874 (2009), și a contribuit la eludarea măsurilor impuse de aceste rezoluții; (c) Ocean Maritime Management Company, Limited este operatorul/administratorul următoarelor nave, cu numerele OMI aferente: (a) Chol Ryong (Ryong Gun Bong) 8606173, (b) Chong Bong (Greenlight) (Blue Nouvelle) 8909575, (c) Chong Rim 2 8916293, (d) Dawnlight 9110236, (e) Ever Bright 88 (J Star) 8914934, (f) Gold Star 3 (benevolence 2) 8405402, (g) Hoe Ryong 9041552, (h) Hu Chang (O Un Chong Nyon) 8330815, (i) Hui Chon (Hwang Gum San 2) 8405270, (j) Ji Hye San (Hyok Sin 2) 8018900, (k) Kang Gye (Pi Ryu Gang) 8829593, (l) Mi Rim 8713471, (m) Mi Rim 2 9361407, (n) Rang (Po Thong Gang) 8829555, (o) Orion Star (Richocean) 9333589, (p) Ra Nam 2 8625545, (q) Ra Nam 3 9314650, (r) Ryo Myong 8987333, (s) Ryong Rim (Jon Jin 2) 8018912, (t) Se Pho (Rak Won 2) 8819017, (u) Songjin (Jang Ja San Chong Nyon Ho) 8133530, (v) South Hill 2 8412467, (w) South Hill 5 9138680, (x) Tan Chon (Ryon Gang 2) 7640378, (y) Thae Pyong San (Petrel 1) 9009085, (z) Tong Hung San (Chong Chon Gang) 7937317, (aa) Tong Hung 8661575. Data desemnării: 28.7.2014.”


title: Regulamentul de punere în aplicare (UE) 2015/1976 al Comisiei din 8 iulie 2015 de stabilire a frecvenței și a formatului de raportare a neregulilor privind Fondul de ajutor european destinat celor mai defavorizate persoane, în conformitate cu Regulamentul (UE) nr. 223/2014 al Parlamentului European și al Consiliului

text:
               10.11.2015

               RO

               Jurnalul Oficial al Uniunii Europene

               L 293/26

         REGULAMENTUL DE PUNERE ÎN APLICARE (UE) 2015/1976 AL COMISIEI
   din 8 iulie 2015
   de stabilire a frecvenței și a formatului de raportare a neregulilor privind Fondul de ajutor european destinat celor mai defavorizate persoane, în conformitate cu Regulamentul (UE) nr. 223/2014 al Parlamentului European și al Consiliului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 223/2014 al Parlamentului European și al Consiliului din 11 martie 2014 privind Fondul de ajutor european destinat celor mai defavorizate persoane (1), în special articolul 30 alineatul (2) al șaselea paragraf,
   întrucât:

               (1)

               Statele membre au obligația de a raporta neregulile în temeiul articolului 30 alineatul (2) din Regulamentul (UE) nr. 223/2014 și în conformitate cu dispozițiile Regulamentului delegat (UE) 2015/1972 al Comisiei (2).

               (2)

               Interesele financiare ale Uniunii ar trebui protejate în același fel, indiferent de fondul utilizat pentru realizarea obiectivelor pentru care a fost instituit. În acest scop, Regulamentul (UE) nr. 223/2014, precum și Regulamentele (UE) nr. 1303/2013 (3), (UE) nr. 1306/2013 (4) și (UE) nr. 514/2014 (5) ale Parlamentului European și ale Consiliului autorizează Comisia să adopte norme privind raportarea neregulilor. Pentru a se asigura faptul că se aplică norme identice în cazul tuturor fondurilor care fac obiectul acestor regulamente, este necesar ca prezentul regulament să conțină dispoziții identice cu cele din Regulamentele de punere în aplicare (UE) 2015/1974 (6), (UE) 2015/1975 (7) și (UE) 2015/1977 (8) ale Comisiei.

               (3)

               Pentru a se garanta eficiența procesului de analiză și gestionarea globală a neregulilor, statele membre au obligația de a transmite Comisiei în mod periodic și în timp util informații relevante referitoare la neregulile detectate. Pentru a se proteja interesele financiare ale Uniunii, este necesar să se prevadă condiții uniforme pentru prezentarea informațiilor respective, în special cu privire la frecvența și formatul acestora.

               (4)

               Pentru a se evita apariția unor nereguli cu repercusiuni dincolo de teritoriul statului membru raportor, statul membru în cauză ar trebui să comunice fără întârziere Comisiei eventualele nereguli de acest fel.

               (5)

               Pentru a se valorifica pe deplin avantajele datorate utilizării de mijloace electronice pentru schimbul de informații, în condițiile menținerii, totodată, a securității schimburilor, statele membre ar trebui să folosească Sistemul de gestionare a neregulilor (IMS) disponibil pe platforma Sistemului de informații antifraudă, creată de Comisie.

               (6)

               Statele membre și Comisia ar trebui să se asigure că transferul de date prin Sistemul de gestionare a neregulilor are loc în condiții de securitate, care garantează disponibilitatea, integritatea, autenticitatea și confidențialitatea.

               (7)

               Pentru a se asigura comparabilitatea informațiilor raportate, este necesară utilizarea monedei euro ca monedă unică pentru raportarea neregulilor. Statele membre care nu au adoptat moneda euro ca monedă națională trebuie să precizeze cursul de schimb care urmează să fie utilizat pentru a converti în euro sumele respective și cursul de schimb care urmează să fie utilizat pentru a converti cheltuielile care nu au fost înregistrate în conturile autorității de certificare.

               (8)

               Măsurile prevăzute în prezentul regulament sunt în conformitate cu avizul Comitetului instituit prin articolul 63 din Regulamentul (UE) nr. 223/2014.

               (9)

               Întrucât s-au efectuat deja plăți pentru fond și ar putea apărea nereguli, dispozițiile prezentului regulament ar trebui să fie aplicabile imediat. Prin urmare, prezentul regulament ar trebui să intre în vigoare în ziua următoare datei publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   Obiectul
   Prezentul regulament stabilește frecvența și formatul raportării neregulilor menționate la articolul 30 alineatul (2) al șaselea paragraf din Regulamentul (UE) nr. 223/2014.
   Articolul 2
   Frecvența raportării neregulilor
   (1)   În termen de două luni de la încheierea fiecărui trimestru, statele membre transmit Comisiei un raport inițial privind neregulile menționate la articolul 3 din Regulamentul delegat (UE) 2015/1972.
   (2)   Statele membre transmit Comisiei raportul de monitorizare menționat la articolul 4 din Regulamentul delegat (UE) 2015/1972 în cel mai scurt timp după obținerea informațiilor corespunzătoare.
   (3)   Dacă neregulile constatate sau presupuse pot avea repercusiuni în afara teritoriului lor, statele membre trebuie să informeze imediat Comisia, indicând, după caz, numele celorlalte state membre vizate.
   Articolul 3
   Formatul de raportare
   Informațiile menționate la articolele 3 și 4 din Regulamentul delegat (UE) 2015/1972 se transmit prin mijloace electronice, utilizând Sistemul de gestionare a neregulilor instituit de Comisie.
   Articolul 4
   Utilizarea monedei euro
   (1)   Sumele raportate de statele membre sunt exprimate în euro.
   (2)   Statele membre care nu au adoptat moneda euro ca monedă națională până la data depunerii raportului în conformitate cu articolul 3 alineatul (2) din Regulamentul delegat (UE) 2015/1972 convertesc sumele din moneda națională în euro, în conformitate cu articolul 43 din Regulamentul (UE) nr. 223/2014. În cazul în care cheltuielile nu au fost înregistrate în contabilitatea autorității de certificare, se utilizează cea mai recentă rată de schimb contabilă lunară, publicată electronic de către Comisie în momentul raportării inițiale.
   Articolul 5
   Intrarea în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 8 iulie 2015.

            Pentru Comisie

            Președintele

         Jean-Claude JUNCKER

      (1)  JO L 72, 12.3.2014, p. 1.

      (2)  Regulamentul delegat (UE) 2015/1972 al Comisiei din 8 iulie 2015 de completare a Regulamentului (UE) nr. 223/2014 al Parlamentului European și al Consiliului din 11 martie 2014 cu privire la anumite dispoziții privind raportarea neregulilor în cazul Fondului de ajutor european destinat celor mai defavorizate persoane (a se vedea pagina 11 din prezentul Jurnal Oficial).

      (3)  Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, p. 320).

      (4)  Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (JO L 347, 20.12.2013, p. 549).

      (5)  Regulamentul (UE) nr. 514/2014 al Parlamentului European și al Consiliului din 16 aprilie 2014 de stabilire a dispozițiilor generale privind Fondul pentru azil, migrație și integrare, precum și Instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor (JO L 150, 20.5.2014, p. 112).

      (6)  Regulamentul de punere în aplicare (UE) 2015/1974 al Comisiei din 8 iulie 2015 de stabilire a frecvenței și a formatului de raportare a neregulilor privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime, în conformitate cu Regulamentul (UE) nr. 1303/2013 al Parlamentului European și al Consiliului (a se vedea pagina 20 din prezentul Jurnal Oficial).

      (7)  Regulamentul de punere în aplicare (UE) 2015/1975 al Comisiei din 8 iulie 2015 de stabilire a frecvenței și a formatului de raportare a neregulilor privind Fondul european de garantare agricolă (FEGA) și Fondul european agricol pentru dezvoltare rurală (FEADR), în conformitate cu Regulamentul (UE) nr. 1306/2013 al Parlamentului European și al Consiliului (a se vedea pagina 23 din prezentul Jurnal Oficial).

      (8)  Regulamentul de punere în aplicare (UE) 2015/1977 al Comisiei din 8 iulie 2015 de stabilire a frecvenței și a formatului de raportare a neregulilor privind Fondul pentru azil, migrație și integrare și Instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor, în conformitate cu Regulamentul (UE) nr. 514/2014 al Parlamentului European și al Consiliului (a se vedea pagina 29 din prezentul Jurnal Oficial).